Μαθήματα ανθρωπιάς έδωσαν τέσσερις Ιρανοί μετανάστες το μεσημέρι του Σαββάτου στη Μυτιλήνη. Περπατώντας στο δρόμο από την περιοχή της Συκαμνιάς, σε απότομη στροφή στην περιοχή της Καράβας, υπήρξαν αυτόπτες μάρτυρες της ανατροπής και της πτώσης σε χαράδρα ενός πυροσβεστικού οχήματος στο οποίο και επέβαιναν δυο πυροσβέστες.

Όπως μετέδωσε το ΑΠΕ-ΜΠΕ, οι τέσσερις Ιρανοί κατέβηκαν στη βάθους πέντε μέτρων απότομη πλαγιά, προσέγγισαν το όχημα και προσπάθησαν να απεγκλωβίσουν τους τραυματίες πυροσβέστες. Μάλιστα, παρέμειναν εκεί και βοήθησαν και στην επιχείρηση ανάσυρσης των εγκλωβισμένων πυροσβεστών και στην παραλαβή τους από ασθενοφόρο του ΕΚΑΒ.

Ο αστυνομικός Συμεών Δουκάκης που ήταν παρών στο συμβάν δήλωσε μιλώντας στην ΕΡΤ1: «Οι μετανάστες από το Ιράν βοήθησαν ουσιαστικά στον απεγκλωβισμό των πυροσβεστών και μάλιστα τραυμάτισαν τα χέρια και τα πόδια τους κατά τη διάρκεια της επιχείρησης απεγκλωβισμού. Τους ευχαρίστησα και τους έδωσα συγχαρητήρια για την πράξη τους προς τους συνανθρώπους τους που βρίσκονταν σε κίνδυνο».

Σημειώνεται ότι οι δύο πυροσβέστες μεταφέρθηκαν με ασθενοφόρο στο Νοσοκομείο Μυτιλήνης, όπου νοσηλεύονται προληπτικά αφού διαπιστώθηκε πως δεν φέρουν σοβαρά τραύματα. Οι τέσσερις Ιρανοί συνέχισαν με τα πόδια το ταξίδι τους για τη Μυτιλήνη.